钦定古今图书集成/明伦汇编/官常典/第007卷 > 汤沐公馀日录 > 《复冯衍书》田邑
## 钦定古今图书集成/明伦汇编/官常典/第007卷 > 汤沐公馀日录 > 《复冯衍书》田邑

“仆虽驽怯，亦欲为人者也”，岂苟贪生而畏死哉？曲戟
在颈，不易其心，诚仆志也。间者，老母诸弟见执于军，
而邑安然不顾者，岂非重其节乎？若使人居天地，寿
如金石，要长生而避死地可也。今百龄之期，未有能
至，老壮之间，相去几何？诚使故朝尚在，忠义可立，虽
老亲受戮，妻儿横分，邑之愿也。间者上党黠贼，大众
围城，义兵两辈，入据井陉。邑亲溃敌围，拒击宗正，自
试智勇，非不能当。诚知故朝为兵所害，新帝司徒已
定三辅，陇西、北地从风响应。其事昭昭，日月经天，河
海带地，不足以比。死生有命，富贵在天，天下存亡，诚
云命也。邑虽没身，能如命何？夫人道之本，有恩有义，
义有所宜，恩有所施，君臣大义，母子“至恩。今故主已
亡，义其谁为？老母拘执，恩所当留，而厉以贪权，诱以
策马，抑其利心，必其不顾，何其愚乎！邑年三十，历位
卿士，性少嗜欲，情厌事为，况今位尊身危，财多命殆，
鄙人知之，何疑君子？”君长、敬通，揭节垂组，自相署立。
盖仲由使门人为臣，孔子讥其欺天。君长据位两州，
加以一郡，而河东叛国，兵不入彘，上党见围，不窥大
谷；宗正临境，莫之能援。兵威屈辱，国权日损。三王背
叛，赤眉害主，“未见兼行倍道之赴。昔墨翟累茧救宋，
申包胥重胝存楚，卫女驰归，唁兄之志”，主亡一岁，莫
知定所，虚冀妄言，苟事鄙塞。未能事生，安能事死？未
知为臣，焉知为主？岂厌为臣子，思为君父乎？欲摇泰
山而“荡北海”，事败身危，要思邑言。